Ko kai ndachro Jesús:
—Naa thi xii bechunda xa yoo xaxii,
ko xan icha nchiin ndachro xan ngain ndudee xan:
“Pa,
dichjana thi jikininxin na sayaa.”
Kuthimejan jeꞌe ndo kunchjeyeꞌe ndo kayui xan mee thi bechunda ndo.
Ko tsjéꞌa nchaꞌon batho,
xan icha nchiin binchekji xan nunthe bayée xan,
ko tumi mee sakjuixin xan inaa nunthe anto kjín.
Ko nthi̱ꞌa̱ binchexinkua xan tumii xan ko bakjikua xan.
Ko are ujuexin binchexiꞌin xan kain tumii xan,
anto ndakuchjunga thi rune na̱ ngain nunthe mee,
ko jeꞌe xan anto bageꞌen xan jintha.
Kuthimejan sabiganchia xan xra ngain naa xi najni ngain nunthe mee,
ko xi najni mee bajon xa xra ngain xan.
Ko jeꞌe xan sabikingaria xan kukuchi ngataon jngiꞌi xa.
Ko jeꞌe xan anto bageꞌen xan jintha,
ko binao xan rujine xan thi bane kukuchi,
ko xruꞌin chujni bachjee xan thi rune xan.
Kuthimejan beꞌe xan xraxaon xan ko ndachro xan:
“¡Anto tsjé ni nchexree ndudana xeꞌe na̱ thi jine na̱ ko jaꞌan nthiꞌi ndajidenxin na jintha!
Icha jian jaꞌan sarukjan na thi jii ndudana ko rundathjan ndo:
Pa,
jaꞌan jianꞌa binthaꞌa ngain Ndo Dio ko ngajin suixin.
Jaꞌan ijikininxinꞌa na siꞌin na xaꞌan;
jeꞌo chjana xra inchin naa ni nchexraa.”
Ko jamee bincheꞌe xan;
kuaa xan nthiꞌá ko sakjan xan nchianduꞌa ndudee xan.
’Xra ikjion juii xan ko ndudee xan bikon xan ko kuiakunueꞌe ndo xan.
Ko kuinga ndo bigetanxin ndo xan ngatja nthiꞌá ko kjuua ndo xan ko anto chee ndo.
Kuthejan jeꞌe xan ndachro xan ngain ndudee xan:
“Pa,
jaꞌan jianꞌa binthaꞌa ngain Ndo Dio ko ngajin suixin.
Jaꞌan ijikininxinꞌa na siꞌin na xaꞌan suixin.”
Aro ndudee xan kuetuꞌen ndo ni nchexree ndo:
“Jaikua sikoo ra luntho icha jian ko thentuxinna ra xan,
ko kai dakeꞌe ra naa kuchianingo ngain raa xan,
ko nchekjanga ra xan kathee xan.
Sikoo ra kuxinthachjan binthanthao ko dueꞌen ra ba.
¡Ko sunthe ná ko ruchaa ná!
Ixin xanꞌna jiꞌi xraa undabeꞌen xan,
ko jai kjan xechon xan.
Undabitjaan xan ko xra kjan ná binthoo ná xan.”
Ko kuexiꞌin na̱ binchechjian na̱ kiai ixin jeꞌe xan.
’Ko are mee xan saꞌo ngataon jngi jii xan.
Ko are sakjan xan ko uchiaon juii xan nchianduꞌa xan,
kuiꞌin xan soon ko kuiꞌin xan ixin tethe na̱.
Kuthimejan baye̱e xan naa ni ncheꞌe xree ndudee xan ko banchiangiꞌi xan keꞌe jituꞌen yaa.
Jeꞌe ni ncheꞌe xra mee ndachro:
“Juii xan choo,
ko ndudaa kuetuꞌan ndo beꞌen thi kuxinthachjan kjunthao,
ixin juii xan choo ko xruꞌin kuꞌen xan.”
Aro xan saꞌo guñao xan,
ko ichroꞌa xan bixiꞌin xan nchia,
mexinxin ndudee xan bachrje ndo ixin binchetseꞌen ndo ñao xan ixin rugixiꞌin xan nchia.
Ko jeꞌe xan ndachro xan ngain ndudee xan:
“Suixin nuꞌa kejaꞌin nano jaꞌan rinthaꞌa xra ngajin,
ko kainxin nchaꞌon jaꞌan dithikaꞌon kain thi diketunna,
aro suixin xruꞌin nchaꞌon bechjana naa kuchibatuchjan ixin rujinekiꞌan xan jian dakjiꞌan.
Aro jai juii xaꞌan jiꞌi,
xan binchexinkua tumia ngain nchrii tuchji ngain xii,
ko suixin buꞌen thi kuxinthachjan kjunthao ixin sine xan.”
Kuthimejan ndudee xan ndachro ndo ngain xan:
“Jaꞌa kainxin nchaꞌon riꞌi ngajin,
ko kainxin thi richunda,
jaꞌa kai chunda.
Aro jai jikininxin sakeꞌe ná naa kiai ko sunthe ná ko ruchaa ná,
ixin xan choo jiꞌi xraa ndabeꞌen xan ko kjan xechon xan.
Ko jeꞌe xan bitjaan xan,
aro jai binthoo ná xan.”